Jabuli 9
Wer me pwoyo Lubaŋa pi ŋolo kop atir
1Abipaki, ai Rwot, kun amiyi pwoc ki cwinya ducu,
abitito pi jami me aura-gu ducu ma itiyo.
2Abiwero wer ki yomcwiny kun anyatte piri.
Abiwero wer me pako nyiŋi, in ŋat Mamalo Twal.
3Lukworra gilokke gidok cen ka guneno in ituc;
gigatte gipoto piny gito woko.
4In laŋolkop ma oolo kop atir,
ibedo i wi komkerri,
ci iŋolo koppa kakare.
5In ijuko lurok, dok ityeko jo maraco woko liweŋ;
ityeko jwayo nyiŋgi woko ducu,
pe doŋ gibipo i komgi matwal.
6Lukworra doŋ gutum woko matwal;
ijwero gaŋigi woko ducu,
wi dano doŋ otyeko wil woko i komgi adada.
7Ento Rwot en kabaka ma bedo i wi komkerre nakanaka;
en ocibo komkerre pi oolo kop.
8En loyo lobo ki kit ma atir,
ci oolo kop pa lwak me rok ducu
kun tiyo ki dano maromrom.
9Rwot en ka larre pa jo ma piny obwoyogi,
en cel matek ma gwokogi maber i kare me ayela.
10Rwot, jo ma ŋeyi gibiketo gengi i komi;
pien in pe ibwoto jo ma gibino boti.
11Wuwer wer me pak bot Rwot, ma tye ka loc i Cion!
Wutuc gin ma en otiyo bot lwak me rok ducu!
12Lubaŋa ma lacul kwor me remo po pi jo ma can omakogi;
wiye pe wil i kom kokogi,
dok pwodo jo ma gitimogi rac.
13Kica omaki i koma do, ai Rwot!
Nen kit atwom ma jo ma gidaga
gutyeko keto i koma!
In aye ma ilara iila malo ki i to,
14wek imiya acuŋ i nyim jo Jerucalem,
wek atit botgi gin ducu mumiyo apako nyiŋi.
Abibedo ki yomcwiny pien doŋ ilara.
15Lurok gukwinyo bur ka dok gupoto iye kekengi;
guciko obwo ci tyengi kekengi aye omoko iye.
16Rwot doŋ otyeko miyo nyiŋe oŋene pi ŋolo kop atir,
jo maraco gimoko i owic pi tim ma gin aye gutimo.
17Jo maraco ducu gibito giyikogi i lyel,
gin lurok ducu ma gikwero Lubaŋa.
18Jo ma piny obwoyogi pe gibiwekogi ata kare ducu;
ki gen pa lucan bene pe birwenyo woko matwal.
19Bin, ai Rwot! Wek dano pe oloyi!
Lwoŋ lurok gucokke i nyimi wek iŋol kop i komgi.
20Ai Rwot, mi lworo omakgi;
wek guŋe ni gin dano adana mamwa.